Fugard-teater kry nuwe hoofbestuurder | Netwerk24
21 Februarie 2020 08:38
Daniel Galloway en Lamees Albertus. Foto: Claude Barnardo
Luidens ’n verklaring sal Albertus, tans nog medevervaardiger, vanaf 1 Maart ook die rol van vervaardiger vervul.
“Daniel Galloway laat ’n groot leemte,” sê Albertus in die verklaring. “Wat ’n uitdaging en ’n groot eer. Ek is oorweldig, maar ook opgewonde om dié nuwe rol en geleentheid saam met Greg Karvellas, ons artistieke regisseur, en die ongelooflik passievolle Fugard-span aan te pak.”
Albertus sê sy wil in haar nuwe rol op volhoubaarheid fokus terwyl die teater steeds werk van wêreldklasgehalte lewer; daarby wil sy inklusiwiteit bevorder en veral verseker dat Suid-Afrikaners “ons stories” vertel.
Volgens die verklaring was Albertus die heel eerste persoon wat Galloway aangestel het toe hy byna tien jaar gelede die leisels van die teater oorgeneem het.
“Ek het volle vertroue in Lamees,” sê Galloway in die verklaring. “Ek kan nie trotser wees om die leisels aan haar te oorhandig en te kyk hoe sy in haar nuwe rol by die Fugard met die ondersteuning van die ongelooflike span gedy nie.”
Volgens die verklaring gaan Galloway hom voortaan op vervaardiging toespits. Hy gaan vir die Fugard as konsultantvervaardiger van Athol Fugard en Paula Fourie se jongste toneelstuk optree.
Die stuk sal in April in Stellenbosch op die planke wees, maar meer besonderhede in dié verband word eers later bekend gemaak.
Meer oor: Teater | Fugard-Teater